מפרץ אנזא"ק

מפרץ אנזא"ק (בטורקית: Anzak Koyu) הוא מפרצון בחצי האי גליפולי שבטורקיה. המפרץ התפרסם כמקום נחיתתם של כוחות האנזא"ק (ANZAC) ב-25 באפריל 1915 במהלך מערכת גליפולי במלחמת העולם הראשונה. אורכו של המפרץ כ-600 מטרים, והוא תחום בין כף אריבורנו בצפון לבין "אריבורנו הקטן" (המכונה "Hell Spit") בדרום. לאחר הנחיתה שימש החוף כבסיס העיקרי של הכוחות האוסטרליים והניו זילנדיים במשך שמונת חודשי המערכה. היסטוריה מטרתם הראשונה של הכוחות שנחתו בחוף הייתה להקים ראש גשר שיאפשר הנחתת אספקה ותגבורות תחת הגנה מפני התקפות אויב. אף שהמפרץ היה נתון בטווח הארטילריה העות'מאנית, שלוחות הרכס הסמוך סיפקו לו הגנה חלקית. מפקד גיס אנזא"ק, הגנרל ויליאם בירדווד, קבע את מפקדתו בגיא הצופה אל המפרץ, וכך גם מפקדי הדיוויזיות האוסטרליות והניו זילנדיות. ב-29 באפריל 1915 המליץ בירדווד לקרוא לאזור הנחיתה בשם "מפרץ אנזא"ק", ולשטח שמסביב בשם "אנזא"ק". החוף הפך למרכז לוגיסטי גדול, ובו הוקמו שני בתי חולים שדה. נבנו בו מזחים צפים לפריקת אספקה, ובהמשך הוקם מזח קבוע שנודע בשם "מזח ווטסון". כמו כן הוקמו במקום שלוש תחנות אלחוט לשמירת הקשר עם צי בעלות הברית. אף על פי שהמפרץ היה מוגן יחסית מהפגזות ישירות, הוא היה נתון לירי מסוללות עות'מאניות ומאוניות מלחמה שעגנו במצר הדרדנלים. בנוסף פעלו באזור צלפים עות'מאנים, והסוללה העות'מאנית שכונתה בפי החיילים "Beachy Bill" היוותה איום מתמשך על הכוחות בחוף. חרף הסכנות, שימש המפרץ לעיתים כחוף רחצה עבור החיילים. אספקת המים באזור הייתה מוגבלת מאוד, ולכן רבים מהם ניצלו את ההזדמנות לרחוץ בים גם תחת סכנת הפגזה. בשנת 1985 הכירה ממשלת טורקיה באופן רשמי בשם "מפרץ אנזא"ק". עד שנת 1999 נערך במקום טקס השחר של יום אנזא"ק, ולאחר שמספר המשתתפים גדל הוקם אתר הנצחה ייעודי סמוך לחוף הצפוני. במהלך השנים הצטמצם שטחו של החוף כתוצאה מסחיפה ומעבודות פיתוח. בשנת 2003 ביקשה ממשלת אוסטרליה לכלול את מפרץ אנזא"ק ברשימת המורשת הלאומית שלה, אך הבקשה נדחתה על ידי טורקיה בנימוק שהאתר נמצא בשטחה וכבר נכלל במערכת הפארקים הלאומיים הטורקית. בשנת 2005 בוצעו עבודות להרחבת הכביש הסמוך לאתר ההנצחה, שבמהלכן כוסה חלק נוסף מן החוף ונפגעה הגישה לכמה מאתרי הזיכרון באזור. בשנת 2005 הציעה שרת ענייני הוותיקים של אוסטרליה, דאנה וייל, לשחזר את שדה הקרב באוסטרליה, בטענה שקיים דמיון גאוגרפי בולט בין קצה חצי האי מורנינגטון שבויקטוריה לבין מפרץ אנזא"ק. קישורים חיצוניים הערות שוליים